**Tiedote huoltajille**

Varhaiskasvatusta ja niiden yhteydessä järjestettävää esiopetusta järjestetään Iin kunnassa myös poikkeusaikana. Tällä turvataan yhteiskunnan toiminnan kannalta kriittisten alojen henkilöstön lasten pääsy varhaiskasvatukseen ja mahdollistetaan vanhempien työssäkäynti. Valtioneuvosto kuitenkin suosittaa, että lasta hoidetaan kotona, jos siihen on mahdollisuus. Varhaiskasvatuksen asiakasmaksussa hyvitetään yhtäjaksoinen poissaolo ajalla 14.4-13.5.2020 (aiempi päätös hyvityksistä 13.4 saakka on edelleen voimassa). Ajalla 14.4-13.5.2020 poissaolon tulee kestää koko tuon ajan jakson (lyhyempiä poissaoloja ei hyvitetä.) Huoltajan tulee ilmoittaa varhaiskasvatusyksikköön ennalta poissaolosta 6.4.2020 mennessä. **Varhaiskasvatuksen yksiköitä ja lapsiryhmiä yhdistetään tarvittaessa sekä yksiköissä voi työskennellä varhaiskasvatuksen henkilöstöä muista yksiköistä.** Yhdistämisistä tiedotamme yksiköiden kautta erikseen huoltajille jaettavilla tiedotteilla. Varhaiskasvatuksessa toimintaa järjestetään varhaiskasvatus- ja esiopetussuunnitelmien pohjalta ja etäpedagogiikkaa toteutetaan jo useassa yksikössä, ja sitä tullaan lisäämään koteihin päin edelleen huhtikuun kuluessa.

Varhaiskasvatuksen järjestämisen tilanteet poikkeusaikana **niiden lasten osalta, joiden molemmat huoltajat ovat yhtä aikaa kriittisellä alalla työssä** (työvuorot yhtä aikaa) 13.5.2020 saakka:

* Lähtökohdallisesti varhaiskasvatus pyritään järjestämään aina lapsen omassa varhaiskasvatuspaikassa. Mikäli se ei ole yksikön aukioloaikojen tms. vuoksi mahdollista järjestetään varhaiskasvatus Haminan vuoropäiväkodissa. Huoltajan tulee olla viipymättä yhteydessä klo 8-16 välillä oman yksikön päiväkodinjohtajaan, mikäli ilmenee tarve nykyisen yksikön aukioloajoista poikkeavalle aukioloajalle. Klo 16.00 jälkeen otetaan yhteys suoraan Haminan päiväkotiin puh. 0407682551.
* Varhaiskasvatusta järjestetään 1-2 lk oppilaille 13.5.2020 saakka tilanteessa, jossa molemmat huoltajat ovat kriittisten alojen työntekijöitä ja ovat yhtä aikaa työvuorossa. Varhaiskasvatusta ei järjestetä, mikäli toinen huoltaja on kotona työssä eikä aamu-ja iltapäivätoiminnan ja koulujen lähiopetuksen aikana (klo 7-17 välillä). Varhaiskasvatusta järjestetään arkisin ennen klo 7.00 ja klo 17.00 jälkeen sekä kuten muutakin vuorohoitoa. Huoltajan tulee olla viipymättä yhteydessä Haminan päiväkodinjohtajaan varhaiskasvatuksen tarpeen ilmettyä.

**Pyydämme huomioimaan seuraavat asiat:**

* **mikäli lapsenne on sairaana, on tärkeää jäädä kotiin**. Vähäistenkin hengitystieoireiden (nuha, yskä, hengenahdistus, kuume) ilmaantuessa jäädään kotiin sairastamaan. Tämän lisäksi toivomme, että myös sisarukset pysyvät tällöin kotona, mikäli mahdollista
* mikäli perheenne jäsenellä on hengitystieoireita, emme suosittele lapsen osallistumista varhaiskasvatukseen, mikäli se on mahdollista
* **mikäli huoltajalla on mahdollisuus hoitaa lastaan kotona, suosittelemme sitä**
* huoltaja voi halutessaan pitää lapsensa varotoimena kotona
* kun tuotte lapsen päiväkotiin/ ryhmäperhepäivähoitoon/perhepäivähoitoon, niin **peskää lapsen kanssa kädet noin 30 sekunnin ajan**. Myös kotiin iltapäivällä palatessa kädet on pestävä huolellisesti.
* oman lelunpäiviä ei toistaiseksi järjestetä ja lelujen tuomista varhaiskasvatukseen tulee välttää toistaiseksi mukaan luettuna unilelut. Näin voimme ehkäistä epidemian leviämistä paremmin
* lasten naulakkolokerikoissa emme suosittele säilytettävän varavaatteita/tavaroita toistaiseksi, kuin hoitopäivän aikana. Naulakkolokerikot toivomme tyhjennettävän joka päivä ja varavaatteita kuljetettavan repussa päiväkotiin päivittäin. Kumisaappaat, kuravaatteet ja vaipat on mahdollista säilyttää yksiköissä. Pyrimme tällä mahdollistamaan siivouksen mahdollisimman tehokkaasti
* **pidättehän hoitoaikavaraukset ajan tasalla: poissaoloilmoitukset tulee tehdä viipymättä varhaiskasvatusyksikköön/perhepäivähoitajalle**. Ilmoitattehan hoitoajat sähköisen asioinnin kautta hyvissä ajoin nykyisen ohjeistuksemme mukaisesti.

Ystävällisin terveisin,

Virpi Uutela

Varhaiskasvatusjohtaja

Iin kunta